આ પછી અમેરિકામાં ભારે ઉહાપોહ થયો છે અને જાણકારો કહે છે કે ફેન્ટાનિલ સૌથી ઘાતક દવા સાબિત થઈ રહી છે. જીવનને પીડાથી મુક્ત રાખવા માટે અમેરિકનો દુખાવાની દવા લીધા કરે છે અને જીવનમાંથી જ મુક્ત થઈ જાય છે. જોકે કલાકારો નશેડી હોય છે અને ડ્રગ્ઝના બંધાણી હોય છે એવી સજ્જડ માન્યતા છે. એટલે માત્ર પેઇનકિલરને મોતનું કારણ માનવામાં આવતું નથી, પણ આ મુદ્દે ચિંતા વધી રહી છે. પ્રિન્સ તેનો સૌથી જાણીતો દાખલો છે. પ્રિન્સને કોઈ વ્યસન નહોતું. તે શરાબ પણ પીતો નહોતો. પણ તેને કમરમાં ભારે દુખાવો થતો હતો. સતત સ્ટેજ પર રહીને કાર્યક્રમો કરવાના કારણે આરામ મળતો નહોતો. કમરનો દુખાવો વધતો જ રહ્યો અને એક દિવસ વધારે પડતી પેઇનકિલરે આ કલાકારને કિલ કરી દીધો. ટોમ પેટ્ટીના પોસ્ટમોર્ટમમાં ફેન્ટાલિનનું પ્રમાણ મળી આવ્યું હતું. તે પણ કોઈ કારણસર દવા લેતો હતો, કેમ કે તેની બહુ લાંબી મ્યુઝિક ટૂર યોજાઈ હતી. કદાચ તેના કરિયરની સૌથી મોટી ટુર હતી. એક પછી એક 100 શહેરોમાં તેના કાર્યક્રમો થયા. આરામ વિના સતત કામના ભારણમાં પેઇન નિવારવા તે દવા લેતો રહ્યો અને આખરે ઢળી પડ્યો.